钦定古今图书集成/明伦汇编/闺媛典/第101卷 > 皇清七 > 陈有量妻海氏
## 钦定古今图书集成/明伦汇编/闺媛典/第101卷 > 皇清七 > 陈有量妻海氏

按《武进县志》：“海氏，徐州陈有量妻。有量家贫，因妻侄海秀甫为松江营武职，挈妻往投。比至松，秀甫已调镇远方，无力图归，遂回至毘陵蹴居，俟北舟为附计。比邻杨二者，窥海氏少艾，欲挑之不得，因投匿名词，诬指逃人。差役查报，杨诡为力解，且代贿脱。有量德之，遂与结义，往来其家，海氏毅然终不可犯，杨大失” 望。值有旧交林显瑞者，凤阳右卫运丁也，凶淫而富。时方兑漕，舟泊毘陵水次，杨夸海氏色动之，且曰：“是可计饵也。” 因语陈曰：“子羁此久，今同乡林某船甚便，能为出力，一无所费，子盍就之？” 陈欣然允。腊月二十四日，偕妻登舟。不数日，遣其夫往镇，多方诱海，海不为动。时已明察其奸，然无可如何，惟闭舱谨守而已。未几，又遣其夫往吴门，复托老妪持金诱之。海变色怒骂，妪惊沮而退。是夕，海以周身上下衣密缝，坐而不卧，以防强暴。无何，显瑞果排闼直前抱之。海氏大呼惊起，邻舟得脱。氏念已堕阱中，终不能免，及夜深，遂自缢而死。林惧事泄，贿嘱水工蓝九廷往刺其夫。九廷佯许，抱赃诣司李朱士达鸣冤，一讯伏罪，尸藏米中，发之面色如生。显瑞引称杨二指，使鞫得实，众共恨之，立毙砖石之下。狱成，越数月，炎暑中棺无秽气。好义之士共为捐赀于西城外，立祠祀焉。